Imtella' Lulju 10, 2020 - Aġġornata 10 Ta' Lulju, 2020 4:46pm 30% tal-kontenut li joffru s-servizzi tal-midja on-demand irid ikun prodott Ewropew u promoss b'mod viżibbli. Din hi waħda mid-diversi emendi fl-abbozz ta' Liġi fuq l-Att dwar ix-Xandir li jinsab quddiem il-Parlament. L-abbozz jipprovdi għat-traspożizzjoni tad-Direttiva tal-Unjoni Ewropea dwar is-Servizzi tal-Midja Awdjoviżiva. Il-Ministru Carmelo Abela qal b'dawn l-emendi, l-Awtorità tax-Xandir se jkollha ġuriżdizzjoni fuq servizzi li s'issa ma kellhiex setgħa fuqhom. Wara 13 il-sena se tiġi aġġornata l-liġi dwar ix-xandir biex tirrifletti ż-żminijiet tal-lum biex fost oħrajn tirrifletti wkoll il-midja diġitali. F'konferenza tal-aħbarijiet il-Ministru fl-Uffiċċju tal-Prim Ministru responsabbli mix-Xandir, Carmelo Abela qal li bl-emendi ser ikun hemm aktar bilanċ fil-kompetizzjoni bejn il-midja awdjoviżiva tradizzjonali u l-pjattaformi diġitali. Il-Ministru Abela qal li l-emendi l-ġodda huma imnebħa mid-direttiva Ewropea dwar dal-qasam li tidħol fis-seħħ f'Settembru li ġej. Qal li fost oħrajn l-emendi jinkludu, l-introduzzjoni ta' regolamenti dwar il-pjattaformi tal-vidjows, trasparenza dwar is-sidien tal-midja, tisħieħ fl-aċċessibbilità għall-kontenut awdjoviżiv u aktar flessibilta fil-ħin għar-reklamar. Il-Ministru Abela qal li ser isir ħidma biex jikber il-litteriżmu fil-midja li permezz tiegħu jissaħħu l-ħiliet u l-għarfien taċ-ċittadini biex jużaw il-midja b'mod aktar effettiv. F'kummenti ma' TVM il-Ministru Abela qal li l-għan ta' dan il-kunċett huwa li jeduka u mhux jinstrinġi. "Irridu nħarġu nies biex ikunu responsabli għal dak li jagħmlu u fl-istess ħin ikunu aktar attenti għall-parti l-oħra li qed tara l-kontenut li jkunu tefgħu fuq pjattaformi differenti naħseb li huwa mportanti li nisħqu fuq media literacy." Il-Ministru Abela kompla jgħid li se jidħlu fis-seħħ regolamenti ġodda relatati ma' ikel li fih ix-xaħmijiet, il-melħ, u z-zokkor u regolamenti oħrajn relatati mar-reklamar tal-alkoħol u l-logħob tal-azzard waqt li r-regolamenti dwar l-inklużjoni ta' prodotti kummerċjali se jkunu anqas ebsin. Bil-liġi l-ġdida fost oħrajn il-kontenut televisiv għal udjenza adulta se jkun jista' jixxandar wara l-għaxra flok wara id-disa' ta filgħaxija.